**Revelația sau o chemare la urne**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*riduri pe obrazul înțelepciunii\*

pe cantul destinului glezna flexează o naștere

în ritm de hip hop

asemenea o moarte surprinde pauza dintre octave

ambulanța sosește mereu în ultima clipă

inutilă ca o apnee de veșnicie

Socrate numără bobii speranței (precum alții conturi în bănci elvețiene)

adevărul nu are nevoie să se oculteze

propria-i față e deghizarea perfectă

nu-mi mai trimite prin poștă fotografii voalate

viața mă scoate din pălăria magicianului cu propria voie

fără procură culoarea fierbe-n artere

luntrea spartă a ochilor eșuează pe coastele Stixului

abrupte ca ziua ce-și sparge talazul de mine

nu mă salvează de la înec plasa Pythiei

este prea rară

întrebarea persistă ca o tumoare incurabilă

din oglindă cine privește

fără de sine

chiar de nu vin spre cine agora întinde ventuze

atingerea duhului soarbe timpul și-i schimbă codul genetic

scheletul se-ncarcă de carne

curcubeiele din vene mistuie umbra înainte de apus apoteoza

stă gata să cadă

ghilotină

jurații împletesc frânghie din fluturi de noapte

cucuta sparge spațiul

prea strâmt pentru Socrate

urna își răstoarnă în mine

dimineața